**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.02.2018, ora 08.00 – 26.02.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.02.2018, ora 07.00**

**RÂURI**

**Debitele au fost, în general, în scădere uşoară.**

Formaţiunile de gheaţă (gheaţă la maluri, nǎboi, izolat pod de gheaţă) au fost în extindere și intensificare şi sunt prezente pe majoritatea râurilor din nordul, centrul şi estul ţării şi doar izolat în celelalte bazine.

Se va intensifica curgerea de năboi pe râurile din centrul şi sudul ţării.

Debitele se situează în general la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vedea, Ialomița, Buzău, Trotuș, bazinele mijlocii și inferioare ale Argeşului, Moldovei, Sucevei, bazinele superioare ale Vișeului, Jiului și Bistriței, pe afluenții Oltului mijlociu și pe râurile din Dobrogea.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, în uşoară scădere.**

Formaţiunile de gheaţă (gheaţă la maluri, nǎboi, izolat pod de gheaţă) vor fi în extindere şi intensificare.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 25.02.2018 – 26.02.2018 a fost staţionar, având valoarea de 6400 m3/s**, peste media multianuală a lunii februarie (5300 m3/s).

În aval de Porţile de Fier debitele au fost în scădere pe sectoarele Gruia – Calafat și Oltenița – Tulcea, în creștere pe sectorul Bechet – Corabia și staționare pe sectorul Tr. Măgurele – Giurgiu.

**Debitul la intrarea în ţară (secţiunea Baziaş) va fi staționar (6400 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Călăraşi – Tulcea, în creştere pe sectorul Corabia – Zimnicea şi staţionare pe sectorul Giurgiu – Olteniţa.

**2.** **Situaţia meteorologică în intervalul 25.02.2018, ora 08.00 – 26.02.2018, ora 06.00**

**Administraţia Naţională de Meteorologie** (A.N.M.) a emis în data de 25.02.2018, la ora 11.00, o **AVERTIZARE METEOROLOGICĂ - COD GALBEN şi PORTOCALIU**, conform căreia (2 Mesaje):

**MESAJ 1**

**- COD GALBEN:** ,,*În intervalul 25 februarie, ora 03 – 01 martie, ora 10.00, valul de frig va cuprinde treptat toată țara și va fi în intensificare, astfel că se vor înregistra temperaturi cu peste 10…15 grade mai coborâte decât valorile normale pentru această perioadă din an. Temperaturile maxime vor fi negative în toate regiunile și va fi ger dimineața și noaptea, la început cu precădere în jumătatea de nord, apoi și în restul teritoriului, iar intensificările temporare ale vântului vor amplifica senzația de rece.”*

**- COD PORTOCALIU:** ,,*În intervalul 26 februarie, ora 03 –01 martie, ora 10.00, în Moldova, estul Transilvaniei, Oltenia, Muntenia și Dobrogea valul de frig se va intensifica, gerul va fi persistent chiar și pe parcursul zilelor, când valorile termice vor fi comparabile cu recordurile înregistrate în această perioadă. Temperaturile maxime vor fi frecvent între -12 și -8 grade, cele minime se vor încadra în general între -22 și -12 grade, iar rafalele vântului vor accentua senzația de frig.*”

**MESAJ 2**

**- COD GALBEN:** ,,*Din dimineața zilei de luni, 26 februarie, aria ninsorilor se va extinde treptat, dinspre sud-vest, cuprinzând majoritatea zonelor țării. În sudul Banatului, în Oltenia, Muntenia, Dobrogea și sudul Moldovei ninsorile vor fi moderate și local însemnate cantitativ și se va depune strat de zăpadă consistent; vântul va avea intensificări cu viteze de 45…55 km/h, iar în partea de sud-est a teritoriului peste 60…65 km/h, viscolind și spulberând zăpada și diminuând vizibilitatea.*”

**- COD PORTOCALIU:** ,,*Pe parcursul zilei de luni, 26 februarie, în județele Mehedinți, Dolj, Olt și Teleorman va ninge abundent și se va depune strat de zăpadă local de peste 30...40 cm, iar vântul va avea intensificări cu viteze în general de 45...55 km/h, temporar viscolind ninsoarea.*”

**- COD PORTOCALIU:** ,,*În intervalul 26 februarie, ora 10 – 27 februarie, ora 14.00, în municipiul București și în județele Giurgiu, Ilfov, Călărași, Ialomița, Buzău, Brăila, Constanța și Tulcea, vântul va avea intensificări susținute, cu rafale de 55…65 km/h, local peste 70 km/h și vor fi perioade de timp cu ninsoare puternic viscolită, determinând scăderea vizibilității sub 50 m.*”

Această **AVERTIZARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- *ALBA, ARAD, ARGEŞ, BACĂU, BIHOR, BISTRIŢA-NĂSĂUD, BOTOŞANI, BRAŞOV, BRĂILA, BUZĂU, CARAŞ-SEVERIN, CĂLARAŞI, CLUJ, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, HUNEDOARA, IALOMIŢA, IAŞI, ILFOV, MARAMUREŞ, MEHEDINŢI, MUREŞ, NEAMŢ, OLT, PRAHOVA, SĂLAJ, SATU MARE, SIBIU, SUCEAVA, TELEORMAN, TIMIŞ, TULCEA, VASLUI, VÂLCEA, VRANCEA şi Municipiul BUCUREŞTI (42 de prefecturi) - COD GALBEN;*

*- ARGEŞ, BACĂU, BOTOŞANI, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, DOLJ, GALAŢI, GIURGIU, GORJ, HARGHITA, IALOMIŢA, IAŞI, ILFOV, MEHEDINŢI, NEAMŢ, OLT, PRAHOVA, SUCEAVA, TELEORMAN, TULCEA, VASLUI, VÂLCEA, VRANCEA şi Municipiul BUCUREŞTI (29 de prefecturi)- COD PORTOCALIU.*

**ÎN ŢARĂ**

Vremea a fost deosebit de rece pentru această dată din an, geroasă dimineața în nord, nord-est și în depresiunile din estul Transilvaniei, iar noaptea în mare parte din țară. Cerul a fost variabil în nord-vest, iar în restul zonelor a prezentat înnorări accentuate și temporar a nins, pe arii relativ extinse în sud, local în centru, în nord-est și la munte și cu totul izolat în rest. Ninsorile au fost mai frecvente și mai intense seara și noaptea, îndeosebi în Oltenia și sudul Munteniei, unde grosimea stratului de zăpadă a crescut semnificativ, comparativ cu ziua anterioară. În sud-vestul Olteniei (zona Bălești) la începutul intervalului, trecător a plouat slab și s-a format polei. Vântul a suflat slab și moderat cu intensificări locale în regiunile sudice și sud-estice, unde la rafală în special în a doua parte a intervalului s-au depășit 45...60 km/h, temporar ninsoarea fiind viscolită, iar zăpada spulberată. Temperaturile maxime s-au încadrat între -10 grade la Suceava și 1 grad la Băile Herculane, iar la ora 06.00 se înregistrau -20 de grade la Joseni și -2 grade la Mangalia. La ora 20.00, era strat de zăpadă la munte, cu grosimi - în platformele stațiilor meteorologice - de până la 193 cm, la altitudini mai mari de 2000 m (Bâlea Lac), în cea mai mare parte Moldovei - până la 32 cm, în Oltenia până la 14 cm, local în Maramureș - până la 8 cm și în Muntenia până la 17 cm, pe arii restrânse în Transilvania - până la 34 cm, iar Dobrogea - până la 9 cm.

***Observaţie:*** *începând de ieri, de la ora 06.00, au fost în vigoare 2 atenționări - cod galben - pentru fenomene meteorologice periculoase imediate, emise de CNPM București pentru Muntenia, privind intensificările vântului.*

**LA BUCUREŞTI**

Vremea a devenit deosebit de rece pentru această dată din an, geroasă noaptea în special în zona preorășenească. Cerul s-a menținut înnorat, temporar a nins, iar vântul a suflat în general moderat pe parcursul zilei, apoi s-a intensificat treptat, la rafală înregistrându-se viteze de 43...54 km/h, viscolind ninsoarea și spulberând zăpadă. Temperatura maximă a fost de -3 grade la Afumați și -2 grade la Băneasa și Filaret, iar la ora 06.00 erau -9 grade la Afumați și Băneasa și -8 grade la Filaret. Până la încheierea prezentului raport, stratul de zăpadă depus, măsurat în platformele stațiilor meteorologice, avea grosimi de până la 2-3 cm.

**3. Prognoza meteorologică în intervalul 26.02.2018, ora 08.00 – 27.02.2018, ora 08.00**

**ÎN ŢARĂ**

**Valul de frig va persista și se va intensifica; va fi ger dimineața și noaptea în cea mai mare parte a țării, iar pe parcursul zilei, local, în nordul Moldovei și în depresiunile din estul Transilvaniei. Cerul va fi mai mult noros și va ninge, local abundent în Oltenia, Muntenia, Dobrogea și în sudul Moldovei, unde se va depune strat consistent de zăpadă. Vântul va avea intensificări susținute, în sudul și sud-estul țării, unde vor fi rafale de 55-65 km/h și local peste 70 km/h viscolind ninsoarea și spulberând zăpada, ceea ce va determina scăderea vizibilității sub 50 m.** Unele intensificări ale vântului vor fi și în celelalte regiuni, dar la cote mai reduse. **Temperaturile maxime se vor încadra între -12 și -2 grade, mai coborâte în nordul Moldovei și în estul Transilvaniei, dar și ușor mai ridicate în sudul litoralului, posibil și în Dealurile de Vest, iar cele minime vor fi cuprinse, în general, între -18 și -8 grade.**

**LA BUCUREŞTI**

**Vremea va fi deosebit de rece, geroasă dimineața și noaptea. Cerul va fi noros și va ninge, iar vântul va avea intensificări cu viteze la rafală de 60...65 km/h și va fi viscol temporar puternic. Ninsoarea va fi mai intensă seara și noaptea, astfel că grosimea stratului de zăpadă nou depus, nu va fi uniformă și se va situa între 15....30 cm. Temperatura maximă se va situa în jurul valorii de -8 grade, dar rafalele de vânt vor accentua senzația de rece, iar cea minimă va fi de -12...-10 grade.**

**4. Buletin nivometeorologic valabil pentru masivele Bucegi şi Făgăraş (versantul nordic) emis pentru perioada 25 februarie 2018 ora 20 – 26 februarie 2018 ora 20**

**Starea vremii şi evoluţia stratului de zăpadă în ultimele 24 de ore:**

Vremea s-a răcit accentuat, devenind deosebit de rece. Cerul a fost mai mult noros şi pe arii extinse a nins în general slab şi moderat; doar în zona înaltă din Făgăraş s-au depăşit 10 l/mp. Vântul a suflat slab şi moderat, cu intensificări de până la 50 km/h în zonele înalte din Bucegi. Local s-a semnalat ceaţă, asociată şi cu depunere de chiciură.

Stratul de zăpadă a crescut în întreaga zonă monitorizată cu până la 10 cm, iar la ora 14 măsura 191 cm la Bâlea-Lac, 133 cm la Vârful Omu, 78 cm la Sinaia, 54 cm la Predeal şi 46 cm la Fundata.

**Evoluţia vremii în intervalul 25.02.2018 ora 20 – 26.02.2018 ora 20.00:**

Vremea va fi geroasă în întreaga regiune şi în general închisă. Cerul va fi noros şi pe arii extinse se vor semnala ninsori, în general moderate cantitativ, iar stratul de zăpadă nou depus va depăşi izolat 10-15 cm. Vântul va sufla în general moderat, cu intensificări locale, mai ales în zonele înalte unde va depăşi 65-70 km/h, viscolind sau spulberând zăpada. Local se va semnala ceaţă, asociată şi cu depunere de chiciură.

**Peste 1800 m:** temperaturi minime: -22 la -19 gr.C; temperaturi maxime: -17 la -15 gr.C;

**Sub 1800 m:** temperaturi minime: -19 la -15 gr.C; temperaturi maxime: -15 la -11 gr.C.

**Stabilitatea şi evoluţia stratului de zăpadă:**

**La altitudini de peste 1800 m: RISC ÎNSEMNAT (3)**

Stratul preexistent prezintă mai multe structuri de placă, iar la suprafaţă se întâlneşte un strat de zăpadă uşoară, de tip pulver de 5-15 cm, peste care în următoarele 24 de ore se vor mai depune alţi 5-15 cm de zăpadă de tip pulver. În zonele adăpostite vor creşte acumulările de zăpada ca urmare a acţiunii vântului. Declanşările de avalanşe vor fi posibile mai ales la supraîncărcări cu turişti sau schiori pe pantele mai înclinate, dar izolat sunt posibile şi curgeri sau avalanşe spontane de suprafaţă de dimensiuni mici şi medii.

**La altitudini mai mici de 1800 m: RISC MODERAT (2)**

La suprafaţă se găsesc circa 5-10 cm de zăpadă proaspătă, depusă peste stratul vechi, care prezenta crustă la suprafaţă la altitudini mari şi este în general stabilizat la altitudini mai mici de 1600 m. Ninsorile din următoarele 24 de ore vor depune încă un strat de zăpadă proaspătă de până la 10 cm grosime. Pe versanţii suficient de înclinaţi sunt posibile unele avalanşe de mici dimensiuni, cu plecare mai ales de la altitudini spre 1800 m, în special în condiţii de supraîncărcare cu turişti sau schiori.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.02.2018-25.02.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**